Kinkel in die kabel wanneer Lee-Ann van Rooi in ‘Suidooster’ verskyn | Netwerk24
13 Julie 2020 21:18
Van Rooi is veral bekend vir haar rolle as Gerwin in Die Boekklub, Maggie in Sara se Geheim en Rochelle in destyds se Fishy Feshuns, ’n komedie wat op SABC2 uitgesaai is.
Volgens Wilmer Müller, publisiteitsbestuurder van Suidooster, sal Lee-Ann se karakter, Farah, van 28 Julie af te sien wees.
Lee-Ann van Rooi as Farah in ‘Suidooster’. Foto: Verskaf
Farah gesels met AB Samsodien (Cedwyn Joel) in ’n toneel uit ‘Suidooster’. Foto: Verskaf
“Farah het ’n interessante storielyn wat beloof om kykers te verras, maar terselfdertyd sal dit ’n moontlike omstrede kinkel hê,” sê hy.
Hy sê Van Rooi is opgewonde oor haar eerste sepierol.
“Dis vir my wonderlik om weer saam met ou vriende in ’n produksie te wees. Ek het al teenoor Cedwyn Joel, Denise Newman, Simone Biscombe, Marlo Minnaar, Marcel van Heerden, Monique Rockman en Dean Smith in ander produksies – van verhoogstukke tot radiodramas – gespeel. Nou kry ek die kans om saam met hulle in Suidooster te wees.”
Volgens Van Rooi is dit vir haar as Kapenaar baie spesiaal om deel van Suidooster se storievertelling te word.
“Die stories, die intriges en drama het immers ’n eg Kaapse geur. My familie is mal oor Suidooster – veral my ma,” sê sy.
Meer oor: Lee-Ann Van Rooi | Suidooster | Kyknet